**Gwahoddiad i Dendro ar gyfer darparu Gwasanaethau Data Gwylio a Gwerthfawrogiad y Gynulleidfa**

Cyhoeddwyd: Dydd Mawrth 19 Awst 2025

Dyddiad cau ar gyfer

derbyn ceisiadau am eglurhad: Dydd Mawrth 23 Medi 2025 12:00 hanner dydd

Dyddiad cau ar gyfer

cyflwyno tendrau: Dydd Mawrth 9 Medi 2025 12:00 hanner dydd

# Cyflwyniad

Mae'r ddogfen hon yn gwahodd tendrau gan unigolion, cwmnïau a sefydliadau sydd â diddordeb ac sy’n medru darparu **gwasanaethau data gwylio a gwerthfawrogiad y gynulleidfa i S4C mewn perthynas â gwasanaethau S4C** fel y disgrifir yn fwy penodol yn y tudalennau canlynol.

Mae’r Gwahoddiad i Dendro (“GID”) yma yn cynnwys y rhannau canlynol:

Rhan 1 Gwybodaeth Gefndirol

Rhan 2 Gwybodaeth Bellach am y Cytundeb

Rhan 3 Gwybodaeth i’w Chynnwys yn yr Ymateb i’r Tendr

Rhan 4 Amlinelliad y Broses Dendro a Cheisiadau am Wybodaeth Bellach Rhan 5 Meini Prawf Gwerthuso a Gwobrwyo’r Cytundeb

Rhan 6 Nodiadau Cyfreithiol

Atodiad 1 Cytundeb Drafft Atodiad 2 Matrics Gwerthuso

Atodiad 3 Ffurflen Wybodaeth Sylfaenol

# Darllenwch y Gwahoddiad i Dendro yma yn ofalus. Mae’n bosib na fydd ymatebion i’r tendr nad ydynt yn cydymffurfio â gofynion y Gwahoddiad i Dendro yma yn cael eu hystyried.

**Mae’r broses dendr yma, gan gynnwys y Gwahoddiad i Dendr yma, yn ddarostyngedig i’r Nodiadau Cyfreithiol a nodir yn Rhan 6.**

**Rhan 1 Gwybodaeth Gefndirol**

**1.1** **S4C**

S4C yw’r unig wasanaeth darlledu teledu yn y Gymraeg ac un o’r pum sefydliad cyfryngau gwasanaeth cyhoeddus yn y DU. Mae’n awdurdod darlledu annibynnol a sefydlwyd o dan Ddeddf Darlledu 1981, ac yn cael ei reoleiddio gan Ddeddf Cyfathrebiadau 2003 a Deddf Darlledu 1990.

Mae S4C yn darparu ystod eang o raglenni amrywiol o safon uchel yn y Gymraeg, dros 100 awr yr wythnos, wedi’u darlledu ar Sky, Freeview, Virgin, Teledu Clyfar ac ar gael i’w gwylio’n fyw ac ar alw ar S4C Clic, BBC iPlayer, YouTube ac ar lwyfannau eraill. Mae S4C hefyd yn cyhoeddi cynnwys ffurf fer drwy gyfryngau cymdeithasol, ac mae ganddi wasanaeth newyddion digidol - Newyddion S4C.

Am ragor o wybodaeth gefndirol am S4C, cyfeiriwch at Adroddiad Blynyddol 2024/25, sydd ar gael ar wefan S4C (s4c.cymru).

**1.2 Y Tîm Ymchwil Cynulleidfa**

Mae’r tendr hwn yn cael ei gynnal gan y Tîm Ymchwil Cynulleidfa o fewn yr Adran Cyfathrebu a Marchnata yn S4C. Mae’r tîm yn gyfrifol am gasglu a dadansoddi data cynulleidfaol mewn perthynas â phob agwedd ar fusnes S4C.

**1.3 Gwybodaeth Gefndirol Benodol i’r Contract**

Mae gofynion S4C ar gyfer gwasanaethau Data Gwylio a Gwerthfawrogiad y Gynulleidfa ar hyn o bryd yn cael eu darparu o dan delerau contract a fydd yn dod i ben pan fydd y panel newydd yn dechrau adrodd.

Drwy’r broses dendro hon, mae S4C yn bwriadu penodi cwmni i recriwtio a chynnal panel ar-lein o oedolion (16+) sy’n cynnwys siaradwyr Cymraeg ledled y DU a phobl ddi-Gymraeg yng Nghymru, ac i gynnal arolygon parhaus mewn perthynas â gwylio ac ymwybyddiaeth o raglenni S4C, yn ogystal â mesurau cyffredinol ar gyfer sianeli eraill a gwasanaethau AV.

Y bwriad yw i’r panel newydd ddechrau adrodd erbyn 1 Ebrill 2026 fan bellaf.

Mae’n hanfodol bod y tendrwr llwyddiannus yn meddu ar sgiliau cryf yn y Gymraeg ac yn gallu cyfathrebu ag aelodau’r panel yn y Gymraeg.

Mae rhagor o wybodaeth am y contract a gofynion S4C wedi’u nodi yn Rhan 2.

# Rhan 2 Gwybodaeth Bellach am y Cytundeb

**2.1 Cwmpas y contract**

Mae S4C yn dymuno penodi darparwr i recriwtio ac i weinyddu panel o aelodau’r cyhoedd i ddarparu amcangyfrifon o ddata gwylio a gwerthfawrogiad mewn cysylltiad â rhaglenni a chynnwys S4C.

Prif elfennau’r gwasanaethau i’w darparu yw:

* Recriwtio, rheoli a gweinyddu panel ar-lein annibynnol cynrychiadol sy’n ddigonol i ddarparu samplau dyddiol o oedolion (16+) sef 375 o siaradwyr Cymraeg yng Nghymru, 75 o siaradwyr Cymraeg yng ngweddill y DU, a 150 o bobl nad ydynt yn siarad Cymraeg yng Nghymru.
* Rhaid cynnal pob recriwtio’n ddwyieithog yn Gymraeg ac yn Saesneg, gyda’r Gymraeg fel y cyswllt cyntaf ar gyfer siaradwyr Cymraeg.
* Rhaid i’r panel adlewyrchu cynrychiolaeth ddaearyddol a demograffig y boblogaeth, gyda’r pwysoli yn seiliedig ar y cyfrifiad neu boblogaethau Arolwg Sefydliad Barb (i’w drafod).
* Casglu data defnydd dyddiol y panelwyr o holl raglenni a chynnwys S4C (yn fyw ac ar alw), a chasglu eu barn drwy sgôr a roddir ganddynt i bob darn o gynnwys a welwyd. Mae hyn yn cynnwys sianel ddarlledu S4C, holl gynnwys S4C ar Clic ac iPlayer, cynnwys fideo S4C ar lwyfannau trydydd parti (e.e. YouTube); a Newyddion S4C, gwasanaeth newyddion ar-lein S4C.
* Rhaid caffael amserlenni darlledu dyddiol (cyn darlledu a therfynol) ar gyfer S4C (a sianeli/gwasanaethau eraill fel bo’r angen) gan ddarparwyr cydnabyddedig yn y diwydiant. Dylid defnyddio logiau ôl-ddarlledu gan S4C fel y’u cyflwynir i Barb fel ffynhonnell derfynol ar gyfer adroddiadau rhaglenni a meta data.
* Arolygon rheolaidd i’r panel i gasglu barn gyffredinol am PSM a gwerthfawrogiad/gwedd ar sianeli/gwasanaethau blaenllaw eraill, defnydd o gyfryngau a gwasanaethau eraill, a gwerthfawrogiad o raglenni darlledwyr eraill ar gyfer meincnodi achlysurol, fel y cytunir.
* Bydd S4C yn nodi cwestiynau ad-hoc gwahanol o bryd i’w gilydd i’w cyflwyno i’r panel, ar gyfartaledd unwaith y mis.
* Rhaid i adroddiadau fod yn rheolaidd – yn ddyddiol lle bo’n ymarferol, o leiaf yn wythnosol – ac yn cynnwys tablau wedi’u crynhoi, data ar lefel ymatebwyr a system ymholi.
* Rhaid cysylltu â phob aelod o’r panel yn ddwyieithog neu yn yr iaith o’u dewis, Cymraeg neu Saesneg, a rhaid i bob cyfathrebu a dogfennaeth fod yn ddwyieithog neu yn yr iaith o ddewis y panelwr.
* Rhaid cynnal yr arolygon ar-lein yn unol ag arferion gorau corff perthnasol yn y diwydiant (megis Cymdeithas Ymchwil Marchnad).
* Rhaid cymryd pob cam ymarferol i eithrio unigolion mewn cartrefi lle mae unrhyw un yn gysylltiedig â’r diwydiant cyfryngau yng Nghymru.
* Rhaid i’r tendrwr llwyddiannus sicrhau bod o leiaf un aelod o staff yn siarad Cymraeg er mwyn darparu gwasanaethau yn y Gymraeg a delio ag unrhyw gwestiynau neu ymholiadau gan aelodau’r panel.

Rhaid i ddarparwr y gwasanaeth lynu wrth God Ymddygiad cymdeithas ddiwydiannol berthnasol mewn perthynas â darparu’r gwasanaethau hyn i ac ar ran S4C (er enghraifft Cod Ymddygiad MRS).

# Telerau a Hyd y Cytundeb

Mae’r cytundeb drafft ynghlwm yn Atodiad 1.

Bydd y cytundeb am gyfnod cychwynnol o 4 mlynedd gyda opsiwn i ymestyn cyfnod y cytundeb am 12 mis pellach.

Bydd S4C yn adolygu’r cytundeb a pherfformiad y cwmni llwyddiannus ar ôl y flwyddyn gyntaf ac mae’n cadw’r hawl i derfynu’r cytundeb ar ddiwedd y cyfnod hwn yn dilyn adolygiad o’r fath. Bydd yr adolygiad hwn yn ychwanegol i unrhyw adolygiadau rheolaidd a ddarperir yn y cytundeb.

Mae S4C yn cynnal y broses dendro hon gan ddefnyddio’r weithdrefn agored dan Deddf Caffael 2023 (Procurement Act 2023), felly ni chaniateir unrhyw drafodaeth ynghylch y cytundeb drafft wedi i’r tendr gael ei roi i’r Tendrwr llwyddiannus. Caniateir diwygiadau i’r cytundeb drafft er mwyn adlewyrchu’r ymateb tendro llwyddiannus a/neu er mwyn egluro amodau’r cytundeb drafft yn unig. Trwy gyflwyno ymateb i’r GID yma, mae Tendrwyr yn cytuno, os byddant yn llwyddiannus, eu bod yn ymrwymo i gytundeb gydag S4C yn unol â’r ffurf a nodir yn Atodiad 1. Gofynnir i Dendrwyr nodi darpariaethau Rhan 6.4 yn y cyd-destun hwn.

# Gwarant Rhiant Cwmni a Chonsortia

Noder efallai y bydd S4C yn gofyn i’r Tendrwr llwyddiannus ddarparu gwarantau gan riant gwmni. Os yw consortiwm yn cynnig tendr a bod ei ymateb maes o law yn llwyddiannus gall y bydd ar S4C eisiau: (i) i’r consortiwm ffurfio endid cyfreithiol cyn arwyddo cytundeb; a/neu (ii) cyd-atebolrwydd ac atebolrwydd unigol holl aelodau’r consortiwm; a/neu (iii) gwarantau a/neu ymrwymiadau gan rai neu’r oll o aelodau’r consortiwm ar ran rhai neu’r oll o aelodau eraill y consortiwm.

**2.4 Pris Canllaw**

Mae S4C yn amcangyfrif y dylid gallu darparu’r gwasanaethau dros hyd y cytundeb yn unol â gofynion S4C am gost flynyddol o tua £250,000 y flwyddyn (gan gynnwys costau sefydlu ond heb gynnwys TAW). Croesewir ceisiadau sy’n cynnig ffigur is. Rhaid i’r holl gostau gael eu cyflwyno ar lefelau Medi 2025 a chynnwys manylion am strwythur y ffi yn ystod cyfnod y cytundeb.

**2.5 Gofynion Staffio**

Rhaid i’r tendrwr llwyddiannus sicrhau bod o leiaf un aelod o’r tîm yn siarad Cymraeg er mwyn delio ag unrhyw gwestiynau neu ymholiadau gan aelodau’r panel ac i greu a gwirio’r holl ddogfennaeth Gymraeg. Rhaid i’r staffio arall fod yn ddigonol i gynnal y gwaith yn effeithlon, ac i ddelio ag ymholiadau gan S4C ac aelodau’r panel.

**2.6 Gwybodaeth Ymchwil**

**Cyrhaeddiad Wythnosol (2024/25)**

Cafodd S4C ei wylio gan 454,000 o bobl ledled y DU**:**

* **306,000** yng Nghymru
* o’r rhain, **156,000** yn siaradwyr Cymraeg yng Nghymru
* **148,000** yng ngweddill y DU (dim gwybodaeth am eu gallu Cymraeg)

*Ffynhonnell: Barb (yn seiliedig ar wylio am 3 munud yn olynol mewn wythnos).*

**2.7 Gofynion Technegol**

Rhaid i dendrwyr nodi unrhyw feddalwedd benodol i’w defnyddio ar gyfer darparu a dadansoddi data gan S4C, a nodi unrhyw ofynion technegol a allai effeithio ar S4C. Dylai cost prynu unrhyw drwyddedau neu gopïau o’r feddalwedd honno gan S4C gael ei chynnwys yn y ffi.

**2.8 Cydymffurfiaeth â Deddfwriaeth Berthnasol**

Disgwylir i’r tendrwr llwyddiannus feddu ar ddealltwriaeth fanwl a systemau effeithiol ar waith i sicrhau cydymffurfiaeth â’r holl gyfreithiau perthnasol, gan gynnwys heb gyfyngiad deddfwriaeth diogelu data a rheoliadau’r Gymraeg. Rhaid cynnwys costau cydymffurfio yn y ffi.

Rhaid i’r gwasanaethau gael eu darparu yn unol â Mesur y Gymraeg (Cymru) 2011, Deddf yr Iaith Gymraeg 1993 (lle bo’n berthnasol), a’r safonau y mae S4C yn ofynnol i gydymffurfio â hwy, fel pe bai’r tendrwr llwyddiannus ei hun yn S4C. Rhaid i dendrwyr sicrhau eu bod yn gyfarwydd â’r safonau hyn, sydd ar gael ar ’Safonau’r Iaith Gymraeg | Amdanom ni | S4C <https://www.s4c.cymru/cy/amdanom-ni/page/safonaur-iaith-gymraeg>

Rhaid i dendrwyr ddarparu datganiad yn disgrifio sut y byddant yn darparu’r gwasanaethau o dan y cytundeb mewn ffordd sy’n sicrhau bod panelwyr yn cael eu trin yn gyfartal, p’un ai ydynt yn dymuno cyfathrebu yn Gymraeg neu yn Saesneg.

**2.9 Adroddiadau**

Rhaid i ganlyniadau’r holl ddata a gesglir gan y tendrwr llwyddiannus gael eu cyflwyno i S4C yn rheolaidd, i’w bennu, yn ddyddiol (lle bo’n bosibl) neu’n wythnosol ar gyfer data defnydd a gwerthfawrogiad cynnwys, ac yn wythnosol neu’n fisol fel bo’n berthnasol ar gyfer data wedi’i grynhoi ar lefel sianel neu ad-hoc.

Rhaid pwysoli’r holl ddata i’r poblogaethau perthnasol.

Rhaid nodi maint y sampl heb ei phwysoli ym mhob achos, gan fod angen cymhwyso trothwyon perthnasol ar gyfer cyhoeddi. Er gwybodaeth, mae S4C ar hyn o bryd yn seilio pob adroddiad cyhoeddus ar samplau o 25 fan lleiaf.

Rhaid i’r holl ddata fod ar gael drwy (gan gynnwys ond heb fod yn gyfyngedig i):

* Tablau mewn fformat taenlen gyda dadansoddiadau demograffig
* System ymholi flaenorol
* Data ar lefel ymatebwyr (yn ddienw) mewn fformat cronfa ddata
* Mynediad API neu debyg.

# Rhan 3 Gwybodaeth i’w Chynnwys yn yr Ymateb i’r Tendr

* 1. **Gwybodaeth Angenrheidiol**

Dylai’r Tendrwyr ddarparu’r wybodaeth ganlynol fel rhan o’r ymateb tendro er mwyn dangos

yn fanwl sut y bodlonir gofynion S4C:

* + 1. **Ffurflen Wybodaeth Sylfaenol** wedi cwblhau yn y ffurf y’i gosodir yn Atodiad 3.
    2. **Datganiad Ysgrifenedig** sy'n nodi methodoleg i ddarparu'r gwasanaeth. Dylai'r Tendrwr nodi:

1. Recriwtio ac ailgyflenwi’r panel. Nodwch:

* Sut y byddai’r panel yn cael ei recriwtio (yn gychwynnol) ac yn cael ei ailgyflenwi yn ôl yr angen er mwyn sicrhau digon o siaradwyr Cymraeg yng Nghymru a gweddill y DU, a siaradwyr di-Gymraeg yng Nghymru, gan gynnwys cynrychiolaeth o siaradwyr Cymraeg rhugl; siaradwyr Cymraeg nad ydynt yn rhugl; a dysgwyr Cymraeg (a allai neu na allai ystyried eu hunain yn siaradwyr Cymraeg).
* Nodwch y targedau panel a gynigir gennych ar gyfer siaradwyr Cymraeg yng Nghymru a gweddill y DU, a siaradwyr di-Gymraeg yng Nghymru, er mwyn darparu’r samplau adrodd dyddiol gofynnol.
* Sut fyddai’r broses recriwtio yn mynd i’r afael â’r materion cystadleuol o ran cynrychiolaeth, yn enwedig o ran tebygolrwydd o wylio S4C (lle mae angen gwylwyr ar gyfer adrodd ar werthfawrogiad, ond mae mesur defnydd yn gofyn am banel cytbwys rhwng gwylwyr a’r rhai nad ydynt yn gwylio)?
* Sut byddech yn sicrhau bod unigolion mewn aelwydydd lle mae unrhyw un yn gysylltiedig â’r diwydiant cyfryngau yn cael eu heithrio o’r panel?
* Beth yw’r heriau disgwyliedig eraill o ran recriwtio’r panel? Sut fyddai’r heriau hyn yn cael eu datrys?
* Sut fydd cydbwysedd daearyddol a demograffig yn cael ei gyflawni?
* Amserlen ar gyfer recriwtio i gryfder digonol ar gyfer adrodd.
* Amserlen ar gyfer dechrau adrodd o banel digonol, gan gynnwys nodi dyddiad dechrau ar gyfer adrodd nad yw’n hwyrach na 1 Ebrill 2026.

1. Rheoli a gweinyddu’r panel. Nodwch:

* Sut byddech yn sicrhau ansawdd, cysondeb a chyflymder ymateb drwy gydol y tymor?
* Sut byddech yn sicrhau bod lefelau ymateb, cydbwysedd y panel a chynrychiolaeth yn cael eu cynnal?
* Beth yw’r heriau disgwyliedig o ran gweinyddu’r panel? Sut fyddai’r heriau hyn yn cael eu datrys?
* Disgrifiwch yr holl ddulliau a systemau ar gyfer sicrhau cydymffurfiaeth â rheoliadau’r Gymraeg yn ystod y broses recriwtio ac wedi hynny (gweler rhan 2.8 am ragor o wybodaeth).
* Amlinelliad byr o’ch profiad perthnasol o reoli panel(au) tebyg eraill.

1. Optimeiddio ymatebion. Nodwch:

* Sut byddech yn casglu’r ystod ofynnol o wybodaeth gan aelodau’r panel mewn modd dibynadwy, cyson, effeithiol ac ymgysylltiol?
* Pa gymhellion, os o gwbl, fyddai’n cael eu cynnig i aelodau’r panel (nodwch amcangyfrif o’r gost flynyddol gyfan o’r cymhellion hyn)?
* Pa gyfradd ymateb ddyddiol fyddwch yn anelu at ei chyflawni, a sut fyddwch yn ymgysylltu ag aelodau’r panel i’w optimeiddio?

1. Rheoli data, darparu a dulliau adrodd. Nodwch:

* Ym mha ffyrdd y byddai S4C yn cael mynediad at y data ac mewn pa fformatau.
* Sut byddech yn pwysoli data’r panel ac yn eu cyfuno â’r metadata darlledu perthnasol?
* Manylion am amseriad ac amlder derbyn y gwahanol elfennau data gan S4C.
* Pa lefel o ddata demograffig a daearyddol fydd ar gael?
* Pa lefel o gefnogaeth a darpariaeth data ad-hoc y gallech ei ddarparu i S4C?

1. Sicrhau cydymffurfiaeth â’r gyfraith berthnasol. Disgrifiwch:

* y dulliau a’r systemau sydd ar waith i sicrhau y bydd y gwasanaeth yn cael ei ddarparu yn unol â deddfwriaeth diogelu data perthnasol;
* rhowch asesiad effaith preifatrwydd ar gyfer y gwasanaeth.

1. Ffi ac amserlen talu (gweler rhan 3.2 isod am ragor o wybodaeth)

Gall y Tendrwyr gynnwys gwybodaeth ychwanegol pan fo hynny’n berthnasol i’w hymatebion tendro, ond ni ddylai ymatebion tendro gynnwys unrhyw wybodaeth amherthnasol nas gofynnwyd amdani yn benodol neu sy’n ofynnol yn ôl y GID hwn gan gynnwys, er enghraifft, llenyddiaeth at ddibenion gwerthu ac amodau masnachu safonol.

Rhaid i ymatebion tendro barhau i fod yn agored am 3 mis o’r dyddiad rhoddir ar gyfer cyflwyno

ymatebion tendro

Os bydd y Tendrwr (neu, yn achos ymateb tendro a gyflwynir gan gonsortiwm, unrhyw aelod o’r consortiwm), ar unrhyw adeg, yn dod yn ymwybodol o’r ffaith bod unrhyw wybodaeth y mae (neu, yn achos ymateb tendro a gyflwynir gan gonsortiwm, unrhyw aelod o’r consortiwm) wedi ei ddarparu i S4C mewn cysylltiad â’r broses dendro hon yn anghyflawn, yn anghywir neu’n gamarweiniol mewn unrhyw ffordd neu heb fod yn gywir mwyach, rhaid hysbysu S4C o hyn ar unwaith.

# Ffi

Mae S4C yn mynnu bod y gwasanaeth fel y’i disgrifir yn y ddogfen hon yn cael eu darparu am ffi sefydlog, gan gynnwys unrhyw gostau gosod, rheoli cyfrif, gweinyddu, staffio, cyfarfodydd, cymhellion, costau meddalwedd a’r holl gostau a’r treuliau eraill sy’n codi o ddarparu’r gwasanaeth. Rhaid cyfleu’r ffi sefydlog hon mewn punnoedd sterling neu ei throsi i bunnoedd sterling, heb gynnwys TAW, ac mae’n rhaid iddi fod yn sefydlog trwy gydol y cytundeb (heblaw am unrhyw elfen CPI a nodir). Dylai’r costau adlewyrchu lefelau mis Medi 2025.

Lle bo Tendrwyr yn rhagweld costau sefydlu sy’n is na’r disgwyl am unrhyw reswm, er enghraifft oherwydd defnyddio panel neu gronfa ddata sy’n bodoli eisoes, dylai’r Tendrwyr egluro hyn a chydweddu’r costau yn unol â hynny.

Dylai’r Tendrwyr nodi’n glir y ffi sy’n daladwy am y gwasanaethau a’r strwythur ac amserlen taliadau a awgrymir. Mae S4C yn disgwyl y bydd yr amserlen taliadau yn rhannu taliad y ffi yn briodol drwy gydol cyfnod y cytundeb ac na fydd yn pwyso yn ormodol ar ddechrau’r cyfnod.

# Uchafswm Geiriau

Dylai Tendrwyr geisio bod yn gryno wrth ddrafftio eu hymatebion i’r GID yma. Ni ddylai ymateb i’r GID yma fod yn hirach na 5,000 o eiriau o hyd (ac eithrio’r Ffurflen Wybodaeth Sylfaenol). Mae S4C yn cadw’r hawl i eithrio o’r broses dendro unrhyw ymateb i’r GID nad sydd yn cydymffurfio â’r gofynion hyn.

Nid yw’r cyfyngiad geiriau uchod yn cynnwys unrhyw eiriau o fewn unrhyw luniau/diagramau/graffiau y’u cynhwysir o fewn a/neu yr atodir i’r brif ddogfen ymateb i’r GID.

# Rhan 4 Amlinelliad y Broses Dendro a Cheisiadau am Wybodaeth Bellach

* 1. **Amlinelliad y Broses Dendro**

Bydd y broses dendro yn cynnwys y camau canlynol:

|  |  |  |
| --- | --- | --- |
| Cam 1 | Dyddiad cau ar gyfer derbyn ceisiadau am eglurhad | 12.00 canol dydd, 9 Medi 2025 |
| Cam 2 | Darparu ymatebion i’r ceisiadau am  wybodaeth bellach | 16 Medi 2025 |
| Cam 3 | Dyddiad cau ar gyfer derbyn ymatebion tendr | 12.00 canol dydd, 23 Medi 2025 |
| Cam 4 | Dechrau ar y gwaith o werthuso’r  ymatebion tendr | 24 Medi 2025 |
| Cam 5 | Hysbysu canlyniadau’r gwerthuso | 17 Hydref 2025\* |
| Cam 6 | Arwyddo cytundeb | 29 Hydref 2025\* |

Noder y gall y dyddiadau sydd wedi eu marcio â \* newid.

# Cyflwyno Ymatebion Tendro

Gofynnir i Dendrwyr gyflwyno ymateb tendro yn Gymraeg neu yn Saesneg yn unol â gofynion y GID hwn, ar ffurf electronig, erbyn y dyddiad cau ar gyfer cael ymatebion tendro a nodir yn Rhan 4.1 uchod.

Er mwyn mynegi diddordeb yn y tendr hwn, caffael unrhyw wybodaeth ychwanegol a cyflwyno cais, ymwelwch a gwefan Sell2Wales ar <https://www.sell2wales.gov.wales/Search> a chwilio am

**‘Gwahoddiad i Dendro ar Gyfer Gwasanaethau Data Gwylio a Gwerthfawrogiad y Gynulleidfa’**

**(*‘Tender for the provision of ITT - Viewing and Audience Appreciation Data Services’*)**

Caniateir i dendrau gael eu cyflwyno yn y Gymraeg neu yn Saesneg. Ni fydd tendr a gyflwynir yn y Gymraeg yn cael ei drin yn llai ffafriol na thendr a gyflwynir yn Saesneg.

NI FYDD UNRHYW YMATEBION TENDRO A FYDD YN CAEL EU CYFLWYNO AR ÔL Y DYDDIAD CAU AR GYFER CAEL YMATEBION TENDRO A NODIR YN RHAN 4.1 UCHOD YN CAEL EU HYSTYRIED A CAIFF UNRHYW YMATEBION TENDRO O’R FATH EU HEPGOR O’R BROSES DENDRO HON.

Ni fydd S4C yn gyfrifol am unrhyw ddiffygion yn y system ddosbarthu neu am unrhyw ymatebion tendro a fydd yn mynd ar goll, a fydd yn cael eu hoedi neu a fydd yn ddiffygiol. Mae Tendrwyr yn gyfrifol am sicrhau bod eu hymatebion tendro (ac unrhyw atodiadau) yn cael eu paratoi mewn da bryd (gan ystyried y posibilrwydd y bydd staff yn absennol neu y gallai methiannau technegol godi) a’u bod yn cael eu cyflwyno cyn y dyddiad cau ar gyfer cael ymatebion tendro, a nodir yn Rhan 4.1 uchod.

# Ystyried Ymatebion Tendro a Hysbysu’r Canlyniad

Bydd S4C yn ystyried yr holl ymatebion tendro y derbynnir gan S4C sydd yn cydymffurfio â’r gofynion a nodir yn y GID hwn yn unol â’r weithdrefn a’r meini prawf a nodir yn Rhan 5 isod. Bydd dyfarnu cytundeb yn cael ei seilio ar asesiad S4C o’r ymateb tendro sy’n cynnig y fantais fwyaf, yn unol â’r meini prawf a nodir yn Rhan 5 isod. Hysbysir pob Tendrwr a gyflwynodd ymateb i’r GID o ganlyniad gwaith gwerthuso S4C mewn neges e-bost. Gweler Rhan 5.4 ymhellach isod.

# Esbonio Ymatebion Tendro

Efallai y bydd S4C yn gofyn i Dendrwyr ddarparu gwybodaeth bellach a/neu esboniad ynghylch unrhyw faterion yn eu hymatebion tendro. Fodd bynnag, y disgwyliad yw y bydd y Tendrwyr yn cynnwys unrhyw wybodaeth y maent am i S4C ei hystyried yn eu hymateb i’r cais am dendr.

# Ceisiadau am Wybodaeth Bellach

Rhaid gwneud pob math o gyswllt mewn perthynas â’r broses dendro hon, gan gynnwys unrhyw geisiadau am wybodaeth bellach a/neu arweiniad wrth gwblhau ymatebion tendro, drwy wefan Sell2Wales fel y’i nodir uchod.

Ni ddylai Tendrwyr drafod neu ofyn am wybodaeth ynghylch y broses dendro hon mewn unrhyw ffordd gan unrhyw swyddog, cyflogai, asiant neu gynghorwr arall S4C.

Anogir Tendrwyr i nodi unrhyw arweiniad a/neu wybodaeth bellach y mae’n bosib y bydd ei hangen arnynt mewn cysylltiad â’r broses dendro hon, cyn gynted ag y bo modd. Nodir y dyddiad cau er mwyn cyflwyno ceisiadau am wybodaeth bellach a/neu arweiniad yn adran 4.1 uchod. Ni ystyrir unrhyw geisiadau a fydd yn cael eu gwneud ar ôl y dyddiad cau hwn. Bydd S4C yn ceisio delio â’r holl geisiadau a wneir cyn y dyddiad cau hwn mewn ffordd brydlon.

Er mwyn sicrhau tegwch a thryloywder, sylwer y bydd yr holl geisiadau am wybodaeth bellach a/neu arweiniad ynghylch y broses dendro hon, ynghyd ag ymatebion S4C i geisiadau o’r fath, yn cael eu datgelu i’r holl Dendrwyr. Bydd datgeliadau o’r fath yn cael eu gwneud drwy wefan Sell2Wales fel y’i nodir uchod.

Os bydd Tendrwyr o’r farn bod unrhyw gais am wybodaeth bellach a/neu arweiniad y byddant yn ei wneud yn sensitif ar lefel fasnachol, rhaid iddynt nodi “sensitif yn fasnachol” yn eglur ar y cais, a nodi’r rhesymau pam eu bod o’r farn ei bod yn sensitif ar lefel fasnachol. Sylwer, fodd bynnag, y bydd S4C yn penderfynu, yn unol â’i disgresiwn llwyr, a yw’n ystyried bod unrhyw gais o’r fath yn sensitif ar lefel fasnachol. Os bydd S4C yn penderfynu bod cais yn sensitif ar lefel fasnachol, ni fydd S4C yn datgelu’r cais na’i hymateb i gais o’r fath, i Dendrwyr eraill. Os bydd S4C yn penderfynu nad yw cais yn sensitif ar lefel fasnachol, bydd yn hysbysu’r Tendrwr o hyn. Os bydd y Tendrwr yn cytuno nad yw’r cais yn sensitif ar lefel fasnachol, bydd S4C yn ymateb i’r cais a bydd ganddi’r hawl i ddatgelu’r cais, a’i hymateb iddo, i’r holl Dendrwyr. Os na fydd y Tendrwr yn cytuno nad yw’r cais yn sensitif ar lefel fasnachol neu os na fydd yn hysbysu S4C a yw’n cytuno cyn pen un diwrnod gwaith, ystyrir bod y cais yn cael ei dynnu yn ôl ac ni fydd S4C yn ymateb iddo. Ni fydd unrhyw beth yn y paragraff hwn yn cael ei ddehongli fel rhywbeth sy’n cyfyngu ar allu S4C i ddatgelu unrhyw wybodaeth i unrhyw unigolyn mewn unrhyw ffordd, er mwyn cydymffurfio â’i hymrwymiadau rhyddid gwybodaeth, fel yr amlinellir yn Rhan 6.5 isod.

Bernir bod unrhyw geisiadau ac unrhyw ymatebion iddynt a ddatgelir i’r holl Dendrwyr, yn rhan o’r GID hwn.

# Rhan 5 –Meini Prawf Gwerthuso a Gwobrwyo’r Cytundeb

* 1. **Profi Cydymffurfiaeth**

Cyn cychwyn ar y broses ffurfiol o werthuso’r ymatebion tendro, bydd S4C yn archwilio’r ymatebion tendro, yn enwedig y Ffurflen Wybodaeth Sylfaenol a’r gofynion ieithyddol penodol, er mwyn sicrhau eu bod yn cydymffurfio â gofynion y GID yn llawn. Gellid gwrthod ymatebion tendro nad ydynt yn cydymffurfio. Ni fydd manylion a ddarperir yn y Ffurflen Wybodaeth Sylfaenol yn cael eu gwerthuso, ond gellir eithrio Tendrwyr os rhoddir yr ymateb cadarnhaol i unrhyw gwestiwn yn Adran 2 neu os nad oes modd darparu'r lefel isaf ofynnol o orchudd indemniad yn unol ag Adran 4.

Bydd S4C yn gwerthuso ymatebion tendro sy’n cydymffurfio yn llawn, yn unol â’r darpariaethau a nodir yn y Rhan 5 hwn.

# Gwerthuso

Dyfarnir y cytundeb ar sail y tendr sy’n cynnig y fantais fwyaf. Er mwyn asesu pa dendr sydd yn cynnig y fantais fwyaf, bydd panel o gynrychiolwyr S4C yn gwerthuso ac yn sgorio’r ymatebion i’r GID yma, yn unol â’r meini prawf a’r pwysoliadau canlynol:

# Cwestiynau Cydymffurfio:

|  |  |  |
| --- | --- | --- |
|  | **Meini Prawf Gwerthuso** | **Dull Gwerthuso** |
| **Ffurflen Wybodaeth Sylfaenol:** |  |  |
| Adran 1 | Gwybodaeth sylfaenol am y Tendrwyr | Nid yw’n cael ei sgorio, ond mae’n rhaid i’r rhan gael ei chwblhau |
| Adran 2 | Seiliau dros Waharddiad Gorfodol | **Derbyniol** – Wedi’i chwblhau gyda phob ymateb yn “Nac ydy”, neu “Ydy” gyda thystiolaeth o gamau adferol derbyniol  **Annerbyniol** – Heb ei chwblhau neu unrhyw un neu fwy o’r ymatebion yn “Ydy” heb dystiolaeth o gamau adferol derbyniol. |
| Adran 3 | Seiliau dros  Waharddiad yn ôl Disgresiwn | **Derbyniol** – Wedi’i chwblhau gyda phob ymateb yn “Nac ydy”, neu “Ydy” gyda thystiolaeth o gamau adferol derbyniol  **Annerbyniol** – Heb ei chwblhau neu unrhyw un neu fwy o’r ymatebion yn “Ydy” heb dystiolaeth o gamau adferol derbyniol. |
| Adran 4 - Modiwlau Ychwanegol | Yswiriant | **Derbyniol** – Wedi’i chwblhau gyda  phob ymateb yn “Ie” **Annerbyniol** – Heb ei chwblhau neu unrhyw un neu fwy o’r ymatebion yn “Na”. |
|  | Cydraddoldeb | **Derbyniol** – Wedi’i chwblhau gyda phob ymateb i C1 a C2 yn “Nac oes”, neu “Oes” gyda thystiolaeth o gamau adferol derbyniol, a gyda’r ateb i C3 yn “Oes” |

|  |  |  |
| --- | --- | --- |
|  |  | **Annerbyniol** – Heb ei chwblhau neu ymateb i C1 a/neu C2 yn “Oes” heb dystiolaeth o gamau adferol derbyniol, a/neu’r ateb i C3 yn “Nac oes”. |
|  | Rheoli Amgylcheddol | **Derbyniol** – Wedi’i chwblhau gyda’r ymateb i C1 yn “Nac ydy”, neu “Ydy” gyda thystiolaeth o gamau adferol derbyniol, a gyda’r ymateb i C2 yn “Oes”  **Annerbyniol** – Heb ei chwblhau neu ymateb i C1 yn “Ydy” heb dystiolaeth o gamau adferol derbyniol, a/neu gyda’r ymateb i C2 yn “Nac oes”. |
|  | Iechyd a Diogelwch | **Derbyniol** – Hunanardystio wedi’i gwblhau a’r ymateb i C2 yn “Nac ydy” neu’n “Ydy” gyda thystiolaeth o gamau adferol derbyniol, a’r ymateb i C3 yn “Oes”  **Annerbyniol** – Hunanardystio heb ei gwblhau neu ymateb i C2 yn “Ydy” heb dystiolaeth o gamau adferol derbyniol, a/neu’r ymateb i C3 yn “Nac oes”. |
|  | Diogelu Data | **Derbyniol** – Hunanardystio wedi’i gwblhau a’r ymateb i C2 yn “Nac ydy” neu’n “Ydy” gyda thystiolaeth o gamau adferol derbyniol, a’r ymateb i C3 yn “Oes”  **Annerbyniol** – Hunanardystio heb ei gwblhau neu ymateb i C2 yn “Ydy” heb dystiolaeth o gamau adferol derbyniol, a/neu’r ymateb i C3 yn “Nac oes”. |
| Adran 5 | Datganiad | Nid yw’n cael ei sgorio, ond mae’n rhaid i’r rhan hon gael ei chwblhau. |

**Cwestiynau ansoddol:**

|  |  |  |  |
| --- | --- | --- | --- |
| **Meini Prawf** | **Gwybodaeth i’w hasesu** | **Cwestiwn Gwerthuso (Sut bydd S4C yn gwerthuso’r cais)** | **Pwysoli** |
| Recriwtio ac ailgyflenwi panel addas | Disgrifiad o sut bydd y tendrwr yn sicrhau recriwtio panel addas ac ailgyflenwi’r panel | A yw’r cyflenwr wedi dangos sut y bydd recriwtio panel addas yn cael ei gyflawni i sicrhau’r niferoedd targed yng Nghymru a gweddill y DU, gan gynnwys cydbwysedd daearyddol, demograffig ac ieithyddol, a sut y bydd y panel yn cael ei ailgyflenwi i gynnal perfformiad? | 7% |
| Recriwtio ac ailgyflenwi panel addas | Disgrifiad o’r heriau a ragwelir wrth recriwtio a sut y byddant yn cael eu datrys, gan gynnwys cynrychiolaeth, eithriadau ac ystod gallu ieithyddol | A yw’r cyflenwr wedi dangos ei fod yn deall yr heriau posibl ac wedi sefydlu systemau effeithiol i fynd i’r afael â’r heriau hynny? | 5% |
| Recriwtio ac ailgyflenwi panel addas | Disgrifiad o amserlen y tendrwr ar gyfer recriwtio | A yw’r cyflenwr wedi dangos ei allu i sicrhau recriwtio panel llawn erbyn y dyddiad adrodd targed penodedig? | 4% |
| Rheoli a gweinyddu’r panel | Disgrifiad o fethodoleg y tendrwr ar gyfer rheoli a gweinyddu’r panel | A yw’r cyflenwr wedi dangos sut y bydd yn darparu ansawdd, cysondeb a chyflymder ymateb drwy gydol y tymor; a yw’r cyflenwr wedi dangos ei ddealltwriaeth o’r heriau posibl wrth weinyddu’r panel; a sut y bydd yr heriau hynny’n cael eu datrys?  A yw’r cyflenwr wedi dangos sut y bydd angen amnewid aelodau’r panel yn cael ei nodi a’i ddatrys? | 5% |
| Rheoli a gweinyddu’r panel | Profiad perthnasol blaenorol | A yw’r cyflenwr wedi darparu tystiolaeth o brofiad blaenorol sy’n dangos ei fod yn gallu darparu a chynnal panel o’r maint hwn yn effeithiol? | 3% |
| Rheoli a gweinyddu’r panel | Disgrifiad o’r holl ddulliau a systemau ar gyfer sicrhau cydymffurfiad â rheoliadau’r Gymraeg yn ystod y broses recriwtio ac wedi hynny | A yw’r cyflenwr wedi dangos ateb priodol ar gyfer sicrhau bod holl recriwtio’r panel yn cael ei gynnal yn ddwyieithog; bod holl ohebiaeth ag aelodau’r panel yn cael ei gynnal yn eu dewis iaith; ac y cedwir at holl Safonau’r Gymraeg perthnasol? | 4% |
| Optimeiddio ymatebion | Disgrifiad o fethodoleg y cyflenwr ar gyfer optimeiddio ymatebion | A yw’r cyflenwr wedi dangos sut y bydd yn casglu’r holl bwyntiau data perthnasol gan aelodau’r panel yn ddibynadwy, yn gyson ac yn effeithiol? | 10% |
| Optimeiddio ymatebion | Disgrifiad o sut y bydd y cyflenwr yn ymgysylltu ag aelodau’r panel, gan gynnwys unrhyw gymhellion | A yw’r cyflenwr wedi dangos sut y bydd yn ymgysylltu ac yn ysbrydoli’r aelodau i gynnal eu diddordeb, gan gynnwys defnydd effeithiol a phriodol (os o gwbl) o gymhellion? | 4% |
| Rheoli data, darpariaeth a dulliau adrodd | Disgrifiad o sut y bydd S4C yn cael mynediad at y data | A yw’r cyflenwr wedi dangos sut y bydd yn darparu data mewn dull hawdd ei ddefnyddio ac mewn amrywiaeth o fformatau cyflwyno y mae S4C eu hangen, gan gynnwys pwysoli a metadata? | 5% |
| Rheoli data, darpariaeth a dulliau adrodd | Manylion amseriad derbyn y data gan S4C | A yw’r cyflenwr wedi dangos sut y bydd yn sicrhau trosglwyddiad cyflym o adroddiadau i S4C, ac wedi darparu eglurder ar yr amseriadau y gall eu darparu? | 5% |
| Rheoli data, darpariaeth a dulliau adrodd | Disgrifiad o’r data a fydd ar gael i S4C | A yw’r disgrifiad o’r data i’w ddarparu yn cyfateb i ofynion S4C fel y nodwyd yn adran 2.9? | 8% |
| Rheoli data, darpariaeth a dulliau adrodd | Lefel y gefnogaeth a’r ddarpariaeth data ad-hoc i S4C, os o gwbl | A fydd y cyflenwr yn cynnig unrhyw adroddiadau data ad-hoc ychwanegol fel rhan o’r cytundeb? | 2% |
| Systemau Diogelu Data | Disgrifiad o ddulliau a systemau’r cyflenwr ar gyfer sicrhau bod y gwasanaeth yn cael ei ddarparu yn unol â’r ddeddfwriaeth diogelu data perthnasol.  Asesiad Effaith Preifatrwydd / Polisi Preifatrwydd ar gyfer y gwasanaeth | A yw’r tendrwr wedi dangos bod ganddo systemau cadarn ac effeithiol ar waith i sicrhau cydymffurfiad â’r ddeddfwriaeth diogelu data perthnasol, ac a yw hyn wedi’i ddangos yn ddigonol yn yr Asesiad Effaith Preifatrwydd / Polisi Preifatrwydd a ddarparwyd? | 4% |
| Ffi | Ffi am ddarparu’r gwasanaethau | A yw’r tendrwr wedi darparu strwythr ffi eglur am ddarparu’r gwasanaeth? | 30% |
| Trefn talu | Trefn talu awgrymedig ar gyfer y ffi | A yw’r cyflenwr wedi awgrymu trefn talu sy’n rhannu’r ffi’n briodol drwy gydol tymor y cytundeb? | 4% |

Mae **Atodiad 2** yn cynnwys y matrics sy'n nodi sut y bydd y wybodaeth sy'n ofynnol yn Rhan 3.1 uchod yn cael ei gwerthuso yn unol â'r meini prawf hyn.

**Gwerthuso Ffi**

Bydd S4C yn gwerthuso'r ffi a ddarperir gan bob Tendrwr gan ddefnyddio'r fformiwla ganlynol: y ffi isaf a ddarperir fel rhan o'r tendr wedi'i rannu â ffi a gyflwynwyd gan y Tendrwr. Gall S4C eithrio ymatebion sydd wedi darparu ffioedd anarferol o isel. Bydd y ffi yn cael ei phwysoli ar **30%** fel y’i disgrifir uchod.

# Anghymhwyso Ymatebion Tendro/Tendrwyr

Mae S4C yn cadw’r hawl i anghymhwyso ymateb tendro a/neu Dendrwr o’r broses dendro hwn ar unrhyw adeg os:

1. na fydd ymateb tendro yn cydymffurfio ag unrhyw rai o ofynion y GID hwn;
   * 1. bydd unrhyw wybodaeth a ddarperir i S4C gan y Tendrwr perthnasol (neu, yn achos consortiwm, unrhyw un o’i aelodau), yn anghyflawn, yn anghywir neu’n gamarweiniol mewn unrhyw ffordd, neu os na fydd yn gywir mwyach;
     2. bydd y Tendrwr wedi cynllwynio gydag unrhyw unigolyn (heb gynnwys, pan fo’r Tendrwr yn gonsortiwm, cynllwynio rhwng aelodau’r consortiwm mewn cysylltiad ag ymateb tendro y consortiwm) mewn perthynas neu mewn cysylltiad gyda’i ymateb tendro neu ymateb tendro unrhyw Dendrwr arall.

Ni fydd y cam o anghymhwyso unrhyw ymateb tendro neu Dendrwr yn amharu ar unrhyw hawliau neu rwymedïau eraill S4C.

# Dyfarnu Cytundeb

Yn unol â darpariaethau Rhan 6.1 isod ac ar ôl cwblhau’r gwaith o werthuso ymatebion tendro, bydd S4C yn hysbysu Tendrwr o ganlyniadau’r gwaith gwerthuso. Bydd gofyn i’r Tendrwr y bu eu hymateb tendro yn llwyddiannus, i ymrwymo i gytundeb gydag S4C ar ffurf y cytundeb drafft. Ni fydd unrhyw gytundeb yn cael ei ffurfio oni bai a nes bod S4C yn arwyddo’r cytundeb. Ni fydd unrhyw dderbyniad llafar neu ysgrifenedig o unrhyw dendr, neu hysbysiad bod Tendrwr wedi bod yn llwyddiannus, yn gyfystyr â rhwymyn cytundeb.

# Rhan 6 Nodiadau Cyfreithiol

* 1. **Dim ymrwymiad i gynnig y cytundeb**

Ni fydd unrhyw beth yn y GID hwn neu unrhyw gyfathrebu rhwng S4C a’r Tendrwr ynghylch y broses dendro neu’r ymateb tendro yn gyfystyr â chontract i ddarparu unrhyw wasanaeth y rhoddir sylw iddo yn y broses dendro hon, neu warant neu gyflwyniad y bydd unrhyw gontract yn cael ei ddyfarnu neu y gallai unrhyw gontract gael ei ddyfarnu.

Mae S4C yn cadw’r hawl i dynnu yn ôl o a/neu adael a/neu ohirio’r broses dendro hon ar unrhyw adeg, i beidio dyfarnu unrhyw gontract o ganlyniad i’r broses dendro hon, i ychwanegu at, diwygio a/neu egluro amodau a thelerau’r GID hwn a/neu i fynnu bod Tendrwyr yn esbonio eu hymatebion tendro a/neu yn darparu gwybodaeth ychwanegol mewn perthynas ag ef.

# Gwrthdaro rhwng Buddiannau

Rhaid i bob Tendrwr ddarparu manylion os rhagwelir y gallai fod gwrthdaro rhwng buddiannau unigolion sy’n ymwneud â’r cais a staff S4C, mae hyn er mwyn galluogi S4C i sicrhau ei fod yn neilltuo staff i’r broses dendro nad oes ganddynt unrhyw berthynas bersonol gydag unrhyw gais.

# Cytundeb Drafft

Mae’r cytundeb drafft ar gyfer darparu’r gwasanaethau data gwylio a gwerthfawrogiad cynulleidfa wedi’i nodi yn Atodiad 1.

Drwy gyflwyno ymateb i’r ddogfen gais hon, mae Tendrwyr yn nodi eu derbyniad o delerau’r cytundeb drafft sydd ynghlwm. Mae S4C yn cadw’r hawl i ddiwygio’r cytundeb drafft ar ôl ei gyhoeddi, unwaith y bydd manylion y cais buddugol yn hysbys, er mwyn cydymffurfio ag amodau penodol y trefniant y cytunwyd arnynt gyda’r Tendrwr llwyddiannus. Os na fydd y cytundeb yn cael ei gwblhau yn foddhaol ar ôl dyfarnu’r tendr, mae S4C yn cadw’r hawl i ddyfarnu’r tendr i Dendrwr arall neu i ail- dendro’r cytundeb.

# Codau Ymarfer a Chanllawiau

Bydd yn rhaid i’r Tendrwr llwyddiannus gydymffurfio â’r codau ymarfer, y ddeddfwriaeth a’r

canllawiau canlynol (ymhlith eraill):

* + - Deddfwriaeth Iechyd a Diogelwch
    - Deddfwriaeth Diogelu Data
    - Hysbysiad Cydymffurfio S4C (h.y. nodi’r Safonau Iaith Gymraeg perthnasol)
    - Gofynion Technegol S4C
    - Deddfwriaeth gamblo sy’n berthnasol i gystadlaethau
    - Canllawiau Brand S4C
    - Polisi Diogelu Plant S4C
    - Datganiad Ymrwymiad S4C i Amrywiaeth

Dylai pob Tendrwr gynnwys y gost o gydymffurfio â’r uchod (gan gynnwys cost cyngor priodol) yn y cais. Mae nifer o’r canllawiau hyn ar gael ar Wefan Cynhyrchu S4C sef [http://www.s4c.cymru/cy/cynhyrchu/page/1154/canllawiau/.](http://www.s4c.cymru/cy/cynhyrchu/page/1154/canllawiau/)

# Rhyddid Gwybodaeth

Mae’r Ddeddf Rhyddid Gwybodaeth (“RhG”) 2000 yn weithredol i S4C. Os bydd unrhyw Dendrwr o’r farn bod unrhyw wybodaeth a ddarperir ganddo i S4C yn sgil y gwahoddiad hwn, o natur gyfrinachol neu sensitif yn fasnachol, dylai’r Tendrwr nodi hynny yn benodol gan nodi’r rhesymau dros ystyried y fath wybodaeth yn wybodaeth sensitif. Bydd S4C yn ystyried hyn wrth benderfynu a fydd yn rhyddhau’r wybodaeth wrth ymateb i geisiadau RhG. Fodd bynnag, rhaid i ymgeiswyr dderbyn y bydd S4C yn rhyddhau gwybodaeth o’r fath os bydd yn cael cyngor cyfreithiol bod yn rhaid iddo wneud hynny er mwyn cydymffurfio gyda Deddf RhG. Mae S4C yn cadw’r hawl i benderfynu yn ei ddisgresiwn llwyr os yw unrhyw wybodaeth arbennig wedi ei eithrio rhag ei ddadlenni.

# Diogelu Data

Trwy gyflwyno ymateb rydych yn cadarnhau eich bod wedi hysbysu pob unigolyn a adnabyddir yn yr ymateb tendr eich bod yn mynd i rannu eu data personol yn y modd hwn. Rydych yn cydnabod y bydd S4C yn prosesu’r holl wybodaeth bersonol a ddarparwyd fel rhan o’ch ymateb yn unol â Rheoliad Diogelu Data Cyffredinol 2016 a Deddf Diogelu Data 2018. Mae Hysbysiad Preifatrwydd S4C ar gael ar [www.s4c.cymru,](http://www.s4c.cymru/) a byddwch yn hysbysu pob unigolyn y mae eu data personol yn cael ei ddarparu i S4C o’r cymal 6.6 hwn. Bydd S4C yn prosesu unrhyw ddata personol a ddarparwyd yn eich ymateb tendr ar y sail ei fod yn eich diddordeb dilys chi ac S4C i brosesu’r holl ddata sydd wedi’u ddarparu gennych fel rhan o’r ymateb tendr ar gyfer y pwrpas o werthuso’r ymateb i dendr.

# Cyfrinachedd a Chyhoeddusrwydd

Trwy gyflwyno ymateb tendro, mae’r Tendrwyr yn cytuno cadw yn gyfrinachol unrhyw wybodaeth a ddatgelir neu a fydd ar gael i’r Tendrwyr gan S4C mewn unrhyw gyfrwng yn ystod neu mewn cysylltiad â’r broses dendro hon. Cytuna Tendrwyr i beidio defnyddio gwybodaeth o’r fath at unrhyw ddiben ac eithrio’r diben o baratoi’r ymateb tendro, ac i beidio datgelu gwybodaeth o’r fath i unrhyw unigolyn arall ac eithrio mewn ffordd gyfrinachol ac ar sail yr angen i’w gwybod, i’r unigolion hynny sy’n ymwneud â’r gwaith o baratoi’r ymateb tendro yn uniongyrchol. Ni fydd yr oblygiadau cyfrinachedd yn berthnasol i wybodaeth sydd eisoes yn gyhoeddus ar yr adeg y caiff ei datgelu.

Trwy gyflwyno ymateb i’r tendr mae Tendrwyr yn cytuno i sicrhau na fydd aelod(au) o’u staff yn gwneud datganiad cyhoeddus o unrhyw fath (gan gynnwys, heb gyfyngiad, drwy safleoedd gwe rhyngweithio cymdeithasol, megis Facebook neu Twitter neu fel arall) yn gysylltiedig â thestun y tendr hwn neu unrhyw benderfyniad S4C ynglylch unrhyw elfen o’r tendr hwn heblaw fod S4C wedi rhoi caniatâd ysgrifenedig o flaen llaw i’r fath gyfathrebiad.

# Ymwadiad

Nid yw S4C yn cynnig unrhyw warant neu gyflwyniad ynghylch cyflawnder neu gywirdeb unrhyw wybodaeth yn y GID hwn ac mae unrhyw ddibyniaeth ar wybodaeth o’r fath ar eich risg eich hunain.

# Costau’r Tendr

Mae pob Tendrwr yn gyfrifol am y costau a’r treuliau sydd yn daladwy mewn cysylltiad â’r broses tendro yma. Ni fydd S4C o dan unrhyw amod yn cyfrannu tuag at y fath gostau a threuliau.

# Diwygiadau i Ddogfennau Tendr

Mae S4C yn cadw’r hawl i wneud newidiadau i’r dogfennau tendro cyn y dyddiad cau a nodir yng Ngham 1 4.1 uchod. Er mwyn galluogi ystyriaeth ar gyfer diwygiad o’r fath, gall S4C, yn unol â’i disgresiwn, ymestyn y dyddiadau a nodir yn Rhan 4.1 uchod.

# Hawlfraint

Mae S4C yn berchen ar yr hawlfraint yn y GID ac unrhyw ddeunyddiau eraill a gyhoeddir neu a ddarparir gan S4C. Ni chaniateir i Dendrwyr gopïo, atgynhyrchu, defnyddio neu gyhoeddi copïau o’r GID neu ddeunyddiau o’r fath (neu unrhyw ran ohonynt) ac eithrio yn unol â’r graddau sy’n ofynnol er mwyn paratoi a chyflwyno’u hymatebion tendro.

# Dim cyd-gynllunio

Drwy gynnig ymateb i’r GID hwn, mae pob Tendrwr yn cadarnhau:

* + 1. bod yr ymateb i dendr yn “bona fide” ac yn gystadleuol;
    2. nad yw’r Tendrwr wedi gosod neu newid yr ymateb yn unol ag unrhyw gytundeb neu drefniant gydag unrhyw berson arall (heblaw yng nghyswllt consortiwm, gydag aelodau eraill y consortiwm) nac wedi gofyn i unrhyw Dendrwr arall i wneud yr un peth; ac
    3. nad yw’r Tendrwr wedi trafod neu ymgynghori ag unrhyw berson arall heblaw am S4C ynglyn â swm neu fras gyllideb neu bris ei ymateb i’r tendr, heblaw lle roedd y fath drafod neu ymgynghori yn gyfrinachol ac yn angenrheidiol er mwyn gwneud ymholiadau ynghylch premiwm yswiriant neu ddyfynbris ar gyfer paratoi’r ymateb i’r GID.

# Ymddygiad Amhriodol

Os yw’r Tendrwr neu’r rheini sydd yn cynghori unrhyw Dendrwr yn gwneud unrhyw ymgais i ddylanwadu yn amhriodol ar y broses dendr hon neu’r penderfyniad i wobrwyo’r cytundeb mewn unrhyw ffordd, yna bydd gan S4C yr hawl i anghymwyso ymateb y Tendrwr yn nisgresiwn llwyr S4C. Os yw’r Tendrwr neu’r rheini sydd yn cynghori unrhyw Dendrwr yn gwneud unrhyw ymgais i ganfasio unrhyw un o weithwyr neu asiantau S4C yn gysylltiedig â’r broses gystadleuol hon neu yn gwneud ymgais i gael gwybodaeth gan unrhyw un o weithwyr neu asiantau S4C ynglŷn ag unrhyw sefydliad arall sydd yn tendro, yna bydd gan S4C yr hawl i anghymwyso ymateb y Tendrwr hwnnw yn nisgresiwn llwyr S4C.

# Cyfraith Lywodraethol

Llywodraethir yr GID hwn gan gyfreithiau Cymru a Lloegr ac mae pob Tendrwr yn cytuno, trwy ddychwelyd ymateb tendro, ymrwymo i awdurdodaeth llwyr-gyfyngedig llysoedd Cymru a Lloegr.

**ATODIAD 1**

**CYTUNDEB DRAFFT**

**YN AMODOL AR GYTUNDEB**

(Gweler y ddogfen ynghlwm)

# ATODIAD 2

# MATRICS GWERTHUSO

|  |  |  |
| --- | --- | --- |
| **Sgôr** | **Categori** | **Proffeil** |
| 0 | Dim Ymateb / Gwan iawn | Methwyd â mynd i’r afael â gofynion S4C neu does dim tystiolaeth wedi ei ddarparu i fynd i’r afael â gofynion S4C. |
| 1 | Gwan | Cynnig gwan o ran mynd i’r afael â gofynion S4C neu gyda thystiolaeth gwan i gefnogi y byddai’r cynnig yn cael ei gyflawni, sydd â bylchau mawr, nad yw’n argyhoeddi mewn sawl ffordd neu sydd â diffyg credadwyedd difrifol. |
| 2 | Llai na Boddhaol | Cynnig sy’n llai na boddhaol o ran mynd i’r afael â gofynion S4C neu sydd â thystiolaeth cefnogol llai na boddhaol, sydd â bylchau cymedrol neu sy’n amherthnasol neu’n methu ag argyhoeddi. |
| 3 | Boddhaol | Cynnig boddhaol o ran mynd i’r afael â gofynion S4C neu sydd â thystiolaeth boddhaol y byddai’r cynnig yn cael ei gyflawni ond sydd â mân fylchau neu sy’n methu ag argyhoeddi i raddau neu sydd â diffyg credadwyedd. |
| 4 | Da | Cynnig da i fynd i’r afael â gofynion S4C sydd â thystiolaeth da i gefnogi y byddai’r cynigion yn cael eu cyflawni sy’n ddigonol (mewn termau ansoddol), yn argyhoeddi ac yn gredadwy. |
| 5 | Arbennig | Cynnig arbennig sy’n mynd i’r afael â ac yna’n rhagori ar ofynion S4C mewn ffordd y mae S4C yn ystyried sy’n cynnig (yng nghyd-destun nodau ac amcanion S4C a nodir yn adran 2) gwasanaethau ychwanegol sy’n gost-effeithiol ac y gellir eu cyflawni ac sydd â thystiolaeth arbennig i gefnogi y byddai’r cynigion yn cael eu cyflawni, sy’n gyson, cynhwysfawr a chymhellol. |

# ATODIAD 3

# FFURFLEN WYBODAETH SYLFAENOL

(Gweler y ddogfen amgaeedig)